挽亡弟豫九制參詩
作者：高斯得
朝代：宋

paragraphs: 山園有佳樹，生處本同枝。
客土何年異，孤根兩處移。
西栽種嶺下，東植霅溪湄。
君壯方逢世，吾衰久忤時。
丘園甘寂寞，門戶倚扶持。
乘障能名著，參籌婉畫奇。
平生境雖順，末路數終奇。
屢厄梟鳴暴，仍遭馬踶危。
客魂翔寓里，旅櫬出京師。
鴈澤羈孤影，鴒原躑躅悲。
殫予暮光景，恤汝衆孤婺。
臨穴萬行淚，九原知不知。